Moussa Faki
Moussa Faki Res apud Vicidata repertae: Nativitas: 21 Iunii 1960; Biltine Patria: Tzadia Moussa Faki (natus Biltine in urbe die 21 Iunii 1960), e populo Zagawa ortus, est politicus Tzadiae. Alumnus est universitatis Brazzapolitanae ubi iuribus studuit. Exsilium petivit anno 1982 quo tempore Hissène Habré praeses Tzadiae factus est. In patriam rediit die 7 Iunii 1991, Idriss Déby ad eandem dignitatem nuper elevato. A die 12 Iunii 2002 minister operum publicorum atque a die 24 Iunii 2003 primus minister meruit. Quod officium usque in mensem Februarii 2005 retinuit. Die 23 Aprilis 2008 minister a rebus externis factus est, primo ministro Iosepho Saleh Abbas, idemque munus sub primis ministris Emmanuele Nadingar, Djimrangar Dadnadji, Kalzeubet Pahimi Deubet, Alberto Pahimi Padacké usque hodie implevit. Die 30 Ianuarii 2017 praeses commissionis iuxta Unionem Africanam electus, id officium die 14 Martii eiusdem anni rite suscepit.